Småsvin får klippet halerne af. Der er trænge kår i svinestaldene. Og pattegrise bliver overmedicineret med antibiotika, der med tiden risikerer at gøre nogle af deres bakterier resistente.

Det er indholdet i nogle af de dokumenterede historier, der gennem flere år jævnligt er dukket op i medierne om forholdene i de konventionelle svinestalde i Danmark.

SVINERIGET Hver dag bliver der produceret 4.500 tons svinekød i Danmark. I disse dage sætter vi fokus på svineproduktionen - på godt og ondt. Historierne samler vi på temasitet her. Hvis du har nogle erfaringer, du gerne vil dele, så tip os på 1212@dr.dk

Alligevel fortsætter danske forbrugere med at lægge konventionelt svinekød i indkøbskurven frem for økologisk svinekød.

Læs også : OVERBLIK 20 fakta om dansk svineproduktion

Mellem en og to procent af det svinekød, vi køber i Danmark, er økologisk. Til sammenligning er der ø-mærke på 30 procent af den mælk og hvert fjerde æg, vi handler ind. Det viser tal fra Danmarks Statistik.

I tvivl om forskel

Danske forbrugere vælger det økologiske svinekød fra, fordi de ikke er villige til at betale flere penge for det. Det forklarer markedskonsulent i Økologisk Landsforening, Helle Bossen:

- Hvis forbrugerne skal være villige til at betale en prisforskel, skal de kende til forskellen på kødet. Men de mangler viden om, hvad forskellen på økologisk, konventionelt og andre typer af svinekød er.

Læs også : OVERBLIK Her er forskellen på øko- og konventionelle svin

Lektor i bioetik ved Københavns Universitet, Mickey Gjerris, mener, at der er indgået en stiltiende kontrakt mellem landbruget og forbrugerne.